རྩེ་དགུ་གཏོར་ཆེན་མོའི་དངོས་གཞིའི་འཆམ་པ་ནི་རྩེ་རྣམ་རྒྱལ་གྲྭ་ཚང་གི་དགེ་འདུན་པ་རྣམས་ཡིན་པ་དང་།གྲྭ་ཚང་འདི་ནི་བོད་རབ་བྱུང་བཅུ་པའི་ཤིང་ཁྱི་ལོ་སྤྱི་ལོ་༡༥༧༤ལོར་སོག་པོའི་རྒྱལ་པོ་ཨལ་ཏན་གྱིས་ཏཱ་ལའི་བླ་མ་བསོད་ནམས་རྒྱ་མཚོ་སོག་ཡུལ་དུ་གདན་དྲངས་སྐབས་ཆུ་ཤུལ་དུ་ཡོད་པའི་སྔགས་པ་གྲྭ་ཚང་ཕན་བདེ་ལེགས་བཤད་གླིང་པ་ཟེར་བའི་དགོན་པ་དེ་ནས་གྲྭ་པ་ཉི་ཤུ་ཙམ་མཉམ་དུ་འཁྲིད་དེ་ཁོ་ཚོར་ཉིན་ལྟར་ལྷ་མོ་རྣམ་རྒྱལ་མའི་ཚེ་ཆོག་འདོན་དུ་བཅུག་ཐོག་མིང་ལ་རྣམ་རྒྱལ་གྲྭ་ཚང་ཞེས་བཏགས།ཞེས་དང་གཞན་ཡང་དེ་སྔའི་རྩེ་རྣམ་རྒྱལ་གྲྭ་ཚང་གི་སྐུ་ཞབས་བགྲེས་སྲོང་གཉིས་ལ་བཅར་འདྲི་ཞུས་པར་གཞིགས་ན།གྲྭ་ཚང་འདི་ནི་རྒྱལ་བ་སྐུ་ཕྲེང་རིམ་བྱོན་གྱི་གསུང་ཞབས་པ་ཞིག་ཡིན་པ་མ་ཟད།དགོན་བདག་ཀྱང་རྩེ་ཡིག་ཚགས་ནས་བྱེད་ཀྱི་ཡོད་པས་གྲྭ་ཚང་འདིའི་མཁན་པོ་དང་རྡོ་རྗེ་སློབ་དཔོན་ལ་སོགས་པར་དགོན་གཞན་དང་མི་འདྲ་བར་གཞུང་གི་དཔོན་རིགས་སྐྱ་སེར་གཉིས་ལས་རྩེ་དྲུང་རིམ་པ་སྤྲོད་སྲོལ་ཡོད།འདི་གར་གཞུགས་མཁན་གྱི་དགེ་འདུན་རྣམས་ཀྱང་བྱད་བཞིན་ལེགས་ལ།གཟུགས་སྟོབས་ཆེ་བ།རྗིག་ཉམས་དོད་པ།འཛིན་རིག་ཡག་པ་སོགས་ཀྱི་ཆ་རྐྱེན་དམིགས་བསལ་ལྡན་དགོས་ཀྱི་ཡོད་ལ།ཆེ་བསྟོད་དུ་གྲྭ་ཚང་འདིའི་མཚན་ལ་སྐུ་ཞབས་གྲྭ་ཚང་དང་།འདི་གའི་དགེ་འདུན་རྣམས་ལ་ཡང་སྐུ་ཞབས་ཞེས་འབོད་ལ།དགོན་སྡེ་གཞན་དང་མི་འདྲ་བར་འདི་གའི་དགེ་འདུན་རྣམ་པས་ཀྱང་སྟོད་འགག་སེར་པོ་བཞེས་སྲོལ་ཡོད་པ་དེ་ནི་དམིགས་བསལ་གྱི་བདག་རྐྱེན་ལས་བྱུང་བ་ཞིག་ཡིན།ཕྱིས་སྐུ་ཞབས་ཞེས་པའི་མཚན་དེ་དམངས་ཁྲོད་དུ་དར་ཁྱབ་ཆེན་པོ་བྱུང་རྗེས།དགོན་སྡེ་གཞན་པའི་དགེ་འདུན་པ་ལ་ཡང་སྐུ་ཞབས་ཞེས་པའི་མཚན་འབོད་སྲོལ་ཡོད་པ་དེང་གི་དུས་སུ་ཡང་མཆིས།དུས་རབས་འདིའི་ལོ་རབས་བཞི་བཅུ་ལྔ་བཅུའི་གཡས་གཡོན་དུ་གྲྭ་ཚང་འདིར་སྐུ་ཞབས་ཞལ་གྲངས་༡༧༠ཙམ་བཞུགས་ངོས་ནས་སྐུ་ཞབས་ཞལ་གྲངས་བརྒྱད་བཅུ་ཙམ་གྱིས་ལོ་རེའི་བོད་ཟླ་དགུ་པའི་ཚེས་དགུ་ནས་བཅུ་གཅིག་པའི་ཚེས་ཉེར་གཉིས་བར་རི་བོ་དགའ་ལྡན་པའི་ཡི་དམ་གཙོ་བོ་རྡོ་རྗེ་འཇིགས་བྱེད་ལ་བརྟེན་པའི་ཆོ་ག་ཕྱག་ལེན་དང་།བོད་ཟླ་བཅུ་པའི་ཚེས་བཅུ་གཅིག་ནས་བཅུ་གཉིས་པའི་ཚེས་བཅུ་བདུན་བར་སྒེར་གཞིས་ཞིག་ཏུ་འཆམ་སྦྱོང་གནང་བ།དེ་ནས་བོད་ཟླ་བཅུ་གཉིས་པའི་ཚེས་ཉེར་གཉིས་ནས་ཚེས་ཉེར་བརྒྱད་བར་ཕོ་བྲང་པོ་ཏ་ལའི་ཚོམས་ཆེན་ཤར་ནང་དཔལ་རྡོ་རྗེ་འཇིགས་བྱེད་ཀྱི་སྟོད་ལས་བྱང་ཆུབ་སྒྲུབ་པའི་སྒོ་ནས་སྒྲུབ་མཆོད་ཉིན་བདུན་འཚུགས་པ་དང་འབྲེལ་བོད་ཟླ་བཅུ་གཉིས་པའི་ཚེས་ཉེར་དགུའི་ཉིན་སྨད་ལས་དགྲ་བགེགས་སྒྲོལ་བའི་ལས་མཐར་བསྙེན་སྒྲུབ་ཚད་དུ་ཁྱོལ་ཞིང་ལྟ་བའི་གདེངས་དང་ལྡན་པའི་རྣལ་འབྱོར་པ་རྣམས་ཀྱིས་གསང་སྔགས་ཀྱི་རྒྱུད་སྡེའི་དགོངས་པ་དང་མཐུན་པའི་རྒྱན་ཆས་དག་གིས་ཟབ་མཆོར་ལེགས་པར་སྤྲས་སྟེ་བདེ་ཡངས་ཤར་དུ་འཆམ་འདོན་གྱི་གོ་རིམ་རྣམས་ལེགས་པར་གྲུབ་ཀྱི་ཡོད།